**Καλλίειος Ειρήνη (449 π.Χ.):**

Οι Αθηναίοι λέγεται ότι συνήψαν συνθήκη ειρήνης με τους Πέρσες, υποχρεώνοντάς τους να αναγνωρίσουν την ανεξαρτησία των ελληνικών πόλεων της Μ. Ασίας. Η **συνθήκη** αυτή είναι γνωστή ως **Καλλίειος** από το όνομα του αρχηγού της αθηναϊκής αποστολής στα Σούσα. Πολλοί ιστορικοί ονομάζουν την ειρήνη Κιμώνειο, υποστηρίζοντας ότι κύριος συντελεστής της ήταν ο Κίμων με τις νίκες του εναντίον των Περσών.

Η συνθήκη:

***«αὐτονόμους εἶναι τὰς κατὰ τὴν ᾿Ασίαν ῾Ελληνίδας  πόλεις ἁπάσας****,*

*τοὺς δὲ τῶν Περσῶν σατράπας μὴ καταβαίνειν ἐπὶ θάλατταν κατωτέρω*

*τριῶν ἡμερῶν ὁδόν,*

*μηδὲ ναῦν μακρὰν πλεῖν ἐντὸς Φασήλιδος καὶ Κυανέων·*

*ταῦτα δὲ τοῦ βασιλέως καὶ τῶν στρατηγῶν ἐπιτελούντων,*

*μὴ στρατεύειν ᾿Αθηναίους εἰς τὴν χώραν, ἧς βασιλεὺς [᾿Αρταξέρξης] ἄρχει.*

*συντελεσθεισῶν δὲ τῶν σπονδῶν ᾿Αθηναῖοι τὰς δυνάμεις ἀπήγαγον*

*ἐκ τῆς Κύπρου.»*

*Διόδωρος Σικελιώτης Βιβλιοθήκη 12,4,5*

Λεξιλόγιο/χρήσιμοι όροι

ναῦς = καράβι

ναῦν πλέω =ταξιδεύω με καράβι

ἄρχω =εξουσιάζω

σπονδαί = συνθήκη ειρήνης

άπάγω (άπό +ἄγω=οδηγώ) = απομακρύνω

Ἀρταξέρξης: ο γιος του Ξέρξη

ἡ Φάσηλις: στον Νότο, έναντι Κύπρου

αἱ Κυανέαι: στην έξοδο του Βοσπόρου ( [el.wikipedia.org](https://el.wikipedia.org/wiki/%CE%A3%CF%85%CE%BC%CF%80%CE%BB%CE%B7%CE%B3%CE%AC%CE%B4%CE%B5%CF%82_%CE%A0%CE%AD%CF%84%CF%81%CE%B5%CF%82) : Τι ήταν οι Κυανές στη μυθολογία;)

**Όροι της συνθήκης:**

* οι ελληνικές πόλεις της Μικράς Ασίας γίνονται αυτόνομες.
* ο στρατός των Περσών να μην πλησιάζει τα μικρασιατικά παράλια (προς το Αιγαίο) σε απόσταση μικρότερη από τριών ημερών ταξίδι.
* ο στόλος των Περσών δεν θα περνά προς τα δυτικά τη νοητή γραμμή που ξεκινά στην Φάσηλη  και τελειώνει στις Κυανές.

(Δείτε στον χάρτη παρακάτω αυτή τη νοητή γραμμή)

* Οι Αθηναίοι δε θα εκστρατεύουν εναντίον των Περσών.
* Οι Αθηναίοι αποχωρούν από την Κύπρο.

**ΕΡΓΑΣΙΕΣ (γραπτές)**

1. Πώς κρίνετε αυτή την ειρήνη για τους Έλληνες; Θυμηθείτε για ποιο λόγο δημιουργήθηκε η Συμμαχία της Δήλου και αναλογιστείτε τον λόγο ύπαρξης της συμμαχίας μετά την «ειρήνη του Καλλία».
2. Βρείτε λέξεις που ανήκουν στην οικογένεια των λέξεων ναῡς, ἄρχω και πλέω (τουλάχιστον 5 για καθεμία)

**Ηλεκτρονικά λεξικά**

[Λεξικό Τριανταφυλλίδη Κοινής Νεοελληνικής](http://www.greek-language.gr/greekLang/modern_greek/tools/lexica/triantafyllides/search.html?lq=%CF%80%CE%BB%CE%B5%CF%89&dq=)

[Βασικό λεξικό της αρχαίας ελληνικής](http://www.greek-language.gr/greekLang/ancient_greek/tools/lexicon/index.html)

1. Αφού μελετήσατε όλα τα παραπάνω, γράψτε τη δική σας απόδοση (ελεύθερη μετάφραση) της συνθήκης.

[](http://blogs.sch.gr/dstefanou/files/2014/01/000.jpg)

Δεξιά διακρίνεται η νοητή γραμμή την οποία δεν μπορούσε να περάσει προς τα δυτικά

ο περσικός στόλος